MAEZTU PEREZ (EH Bildu, 2016-04-14):
Bai pentsatzen dugula legez besteko proposamen horretan jasota dagoena betez gero aurrerapauso bat izango litzatekeela, baina uste dugu eraginkorragoa dela lege proposamen bat egitea.
Guretzako etxebizitza eskubide subjektiboa bermatzeko hobeto dela legean bertan ondo esatea zelan egiten den, etxebizitza eskubide subjektiboa onartzearen ondorioz jasota dagoen eta izaera subsidiario duen prestazio ekonomikoa zelan garatu behar den hobeto delako ere lege batean jasotzea eta ez legez besteko proposamen batean. Legez besteko proposamen batekin egiten duguna da arazoa leku berdinean kokatzea. Eta zein leku da hori? Ba berriro ere Gobernuaren borondatearen pean geratzen dela hori zelan garatzen den, eskubide subjektiboa hori zelan garatzen den eta guretzako hor dago arazoa.
Arazoa ez da legea, lege bera, guretzako tresna baliagarria delako etxebizitza eskubide subjektibo bezala onartzeko, oraindik ikusi behar da lortuko den ala ez, bere garapena ikusi beharko da, baina legea guretzako tresna eraginkor bat da.
Gainera, Estatu espainoleko Gobernuak Epaile Konstituzionalaren aurrean jarritako helegiteak guretzako berrezten du tresna eraginkor bat dela. Zergatik esaten dugu hau? Zuzenean joan delako utzik dauden etxebizitzen artikuluen kontra eta hori demostratzen digu guri ba bere garaian egin genuen esfortzua lege hori garatzerako orduan eta bereziki utzik dauden etxebizitzen atal hori arautzeko, bueno ba merezi edo ondo egindako esfortzua izan dela.
Beraz, lehen esan dudan bezalaxe, arazoa ez dago hor, ez dago legean, baizik eta lege horretan Gobernuaren borondatepean uzten zela garatzea etxebizitza eskubide subjektiboa eta horren ondorioz garatzen den prestazio ekonomikoa, horregatik jarraitzen dugu pentsatzen lege aldaketa txiki batekin arazo horiek konpondu ahal direla eta horregatik atzo bertan erregistratu genuen lege proposamen bat, lege aldaketa bat.
Eta zergatik esaten dugu hori? Ba guretzako edo ez dugulako konfiantza askorik Euzko Alderdi Jeltzaleengan eta Euzko Alderdi Jeltzaleak duen Gobernuarengan, argi dutelako garapen horretan eurek irizpide murritzaileak erabiltzeko prest daudela, bakarrik ikusi behar da zelan, beno gaur egun duten zirriborroan, erreglamenduaren zirriborroan ba lau urteko izen-emate eskakizuna Etxebiden mantentzen dela, eta hori guretzako murritzailea da gaur egun dagoen egoerarekin konparatuta.
Sei hilabete ebazteko edo ebazpena emateko sei hilabeteko epea ezartzen delako, gaur egun bi hilabete direnean, eta hori murritzaile da guretzako; isiltasun, isiltasun administratiboa negatiboa denean eta gaur egun positiboa denean; edo adibidez, 3000 euroko gutxieneko diru sarrerak exigitzen direnean, gaur egun holako exigentziarik ez dagoenen; edo bateraezinak bihurtzen denean prestazio hori beste diru laguntza batzuekin, eta hori gaur egun ez da gertatzen.
Zerrenda guzti hau esan dut ikusteko zeintzuk diren Euzko Alderdi Jeltzaleak erabilitako irizpideak, irizpide murritzaileak. Gaur egun existitzen delako etxebizitza prestazio osagarri bat eta ordezkatzera baldin bagoaz legeak ezarritako prestazio berri horrekin, ezin dena esan da, ezin duguna onartu da aplikatuko diren irizpideak murritzaileagoak izatea.
Zergatik? Bueno, hainbat pertsonentzako etxebizitza eskubidea aitortzerako orduan prestazio hori ezinbestekoa delako gaur egun eta izango dela etorkizunean ere, eta horrek suposatuko lukeelako hainbat pertsona, hainbat kolektibo, gehien behar duten kolektiboak diru laguntza horietatik kanpo uztea.
Eta horregatik pentsatzen dugu momentuko Gobernuaren borondatearen pean ez uzteko etxebizitza eskubide subjektiboaren garapena, hoberena dela legean jasotzea. Ulertzen dugulako egunen batean, gaur egun existitzen den etxebizitza prestazio osagarri hori eta legeak sortzen duen prestazio berri horrek bakar batean kointziditu beharko dutela.
Bere garaian ere, etxebizitza prestazio osagarria ezarri zenean, esaten zen behin-behineko irtenbide bat zela, arazo askoz estrukturalagoa zela, eta arazoa zegoen etxebizitza arloan eta hainbat pertsona etxebizitza eskubidea gauzatzeko duten arazoan.
Eta bai, bat egiten dugu, arazo horri aurre egiten diogunean eta erantzun estruktural bat ematen diogunean, beharbada ez dauka zentzurik mantentzea bi diru laguntza horiek. Baina gaur egun oraindik arazo hori ez dago konponduta eta, zoritxarrez, legearen onarpenarekin soilik ez da onartzen edo ez da bermatzen eskubide hori.
Suposatzen dugu eta nahi dugu Etxebizitza Legearen garapenean ziur aski lortuko dela edo bide hori lortzeko eginda dagoela, baina momentuz ez daukagu hori bermatuta, hori ez da bermatzen legearen onarpen soilarekin eta horregatik pentsatzen dugu elkarbizi behar dutela, osagarriak izan behar direla prestazio biak momentuz eta ezin dugula onartu irizpide murritzaileekin prestazio berri bat ezartzea.